Á ársfundi Jöfnunarsjóðs sveitarfélaga 8. október síðstliðnum voru kynntar tillögur að nýju reikniverki fyrir framlög Jöfnunarsjóðs sveitarfélaga . Tillögurnar byggjast á skýrslu starfshóps sem vann að heildarendurskoðun á laga - og reglugerðarákvæðum um sjóðinn á árunum 2009 og 2010 og var gefin út í júní 2010 . Á fundinum var farið yfir þær forsendur sem liggja að baki jöfnunarkerfinu og hvaða markmið það væru sem reynt væri að uppfylla . Í skýrslunni um heildarendurskoðun jöfnunarkerfisins voru kynntar þrjár mismunandi leiðir til breytinga en nýja reikniverkið byggist á leið þrjú sem fram kemur í skýrslunni , þar sem jöfnunarframlög sjóðsins eru sameinuð og mynda eitt heildarframlag . Nýtt jöfnunarframlag er samsett úr framlögum sem hafa eiginlegan jöfnunartilgang en þó verður jöfnunarframlag vegna yfirfærslu á málefnum fatlaðs fólks áfram sjálfstætt . Með því að sameina jöfnunarframlögin er Jöfnunarsjóði skipt upp í tvær deildir . Í A-deild sjóðsins eru öll framlög sem hafa jöfnunartilgang en í B-deild eru bundin og sérstök framlög sem ekki hafa eiginlegan jöfnunartilgang . Útreikningur á jöfnunarframlaginu í A-deild sjóðsins verður með nýju sniði þar sem útgjöld á rekstrarreikningi sveitarfélaga eru notuð til þess að finna vænt útgjöld hvers sveitarfélags . Til viðbótar væntum útgjöldum eru sértækar aðstæður hvers sveitarfélags teknar til greina með notkun á kostnaðarlíkani . Með nýju reikniverki er markmiðið að einfalda jöfnunarkerfið og auðvelda yfirsýn yfir framlög sjóðsins til sveitarfélaga . Um mánaðamótin janúar og febrúar 2015 verða haldnir kynningarfundir í hverjum landshluta þar sem farið verður yfir nýtt reiknilíkan Jöfnunarsjóðs . Sveitarstjórar munu fá boð á þá fundi þegar nær dregur en þar gefst tækifæri til að ræða við sérfræðinga Jöfnunarsjóðs og koma á framfæri sjónarmiðum varðandi hugmyndafræði nýja reikniverksins .